‘Geen ooreenkoms’ oor Taalmonument se naamDie Afrikaanse Taalmonument in die Paarl. (Argieffoto) Die voorstel dat die minister van sport, kuns en kultuur ŉ opdrag gegee het dat die woord “Afrikaanse” uit die naam van die Afrikaanse Taalmonument (ATM) gelaat moet word, is gegrond op “gerugte”. Simon Nkanunu, kabinet- en parlementêre beampte in die departement van sport, kuns en kultuur, het in reaksie op ŉ versoek van die DA – om die ooreenkoms tussen die minister en die ATM oor die nuwe naam te sien – gesê “geen ooreenkoms het ooit bestaan tussen die minister en die raad van die Afrikaanse Taalmonument oor ŉ voorstel om ‘Afrikaanse’ uit die naam te verwyder nie”. ŉ Herrie woed oor min. Nathi Mthethwa se oënskynlike voorneme om die naam van die monument te verander en die voorstel is met groot openbare woede begroet. Volgens Nkanunu is dit “kommerwekkend dat die departement/minister se kantoor deurlopend betrek word by gerugte of onbevestigde inligting”. Veronica van Dyk, DA-woordvoerder oor sport, kuns en kultuur, sê die sinspeling dat die minister se opdrag om “Afrikaanse” uit die naam te gooi gegrond is op “gerugte”, is strydig met ŉ vroeëre verklaring van die ATM. Hierin bevestig die instelling dat Mthethwa op 10 Maart in Pretoria gesê het die monument se naam moet verander. Die opmerking is gemaak tydens die jaarlikse ondertekeningseremonie tussen die departement en die voorsitters van die verskillende entiteite wat onder sy portefeulje val. “Dit blyk dat die minister wel die Afrikaanse Taalmonument opdrag gegee het om sy naam te verander. Dit het gelei tot die konsultasieproses wat die Taalmonument van stapel gestuur het oor die lewensvatbaarheid van ŉ naamsverandering,” sê Van Dyk. Sy sê noudat mense stem dik maak oor die “verregaande voorstel”, probeer die minister sy verantwoordelikheid en aanspreeklikheid ontduik. “Na die vernederende nederlaag oor sy ydelheidsvlagprojek van R22 miljoen in die lig van oorweldigende openbare woede, is die minister nou duidelik bang dieselfde gaan gebeur oor sy belaglike idee om die Afrikaanse Taalmonument se naam te verander.” Van Dyk sê as Mthethwa dan nou ontken dat hy opdrag gegee het dat die ATM se naam moet verander, moet hy ŉ openbare verklaring maak wat die publiek en die bestuur van die monument verseker dat geen naamsverandering op hande is of afgedwing gaan word nie.